STUSSLIG PÅGANG: Det var ikke stor pågang på standen til Oslo Vann- og avløpsetat under vannkonferansen i Busan, Sør-Korea, i går. Foto: Tim Peters, VG

Betalte 180.000 kroner for denne standen i Sør-Korea

BUSAN (VG Nett) Etaten har brukt en halv million kroner på å sende syv medarbeidere til Sør-Korea. Direktøren sier at resultatet er blitt «litt nøkternt».

Tim Peters

Roar Dalmo Moltubak

Ingar Johnsrud

Lars M. Glomnes

Oppdatert 20. september 2012

Artikkelen er over åtte år gammel

Meningen med turen er å profilere Norge, norsk næringsliv og Oslo vann- og avløpsetat (VAV) på den internasjonale vannmessen IWA, som er verdens største vannkonferanse.

HAR DU BILDER, VIDEO, TIPS ELLER INNSPILL?2200@VG.NO || SMS/MMS til 2200 || 22000000

5000 personer fra hele verden har betalt opp mot 12.000 kroner per person for å delta på messen i Busan, som har gått av stabelen denne uken. For Oslo kommune er totalprisen mellom 500.000 - 600.000 kroner.

Pengene kommer fra vann- og avløpsgebyrene Oslo-beboerne betaler hver år.

Dokumenter VG har fått tilgang til viser at etaten i mai 2012 booket hele 63 kvadratmeter med stand-plass på messen.

Prislapp: Omtrent 180.000 kroner.

I tillegg kommer kostnadene ved å bygge og drive selve standen.

- Jeg begynte som sjef etter at det ble booket, og har ikke vært med på akkurat den avtalen, så det kan jeg ikke forteller så mye mer om, sier direktør Per Kristiansen, når VG møter ham på delegasjonens hotell, «Paradise Hotel», tirsdag kveld.

- Synes du at det er verdt det?

- Sånn jeg ser det nå, så ser det dyrt ut. Det er jeg enig i.

VG avsløringer i dag hvordan ansatte i VAV tidligere har stjålet skrapmetall for flere hundre tusen kroner og brukt pengene på fuktige fester.

I SØR-KOREA: Direktør i Oslo vann- og avløpsetat, Per Kristiansen, med millionbyen Busan i bakgrunnen. Han sier turen er viktig og riktig for etaten. Foto: Tim Peters



- Litt stusselig

VG Nett fulgte messen og den norske standen gjennom tirsdagen, den tredje dagen av gigantarrangmentet.

Klokken 09.15, en time etter at dørene til konferansesenteret hadde åpnet, prøvde de første gjestene hos den danske nabo-paviljongen seg på minigolf, og fikk høre om de 11 danske selskapene som er representert.

Hos den norske standen, som dekker et mye større område, var det samtidig helt dødt. Ingen hadde kommet på jobb ennå.

VGTV i Sør-Korea: Se standen her

Mens stander og boder over hele området bugner av brosjyrer, modeller og tekniske installasjoner - viser den norske standen bare en stor, hvit vegg. Ikke en eneste plakat er hengt opp, og de fire skinnstolene og syv røde barkrakkene innenfor står tomme.

- Det ser litt uferdig ut. Det er litt stusselig, sa en sør-koreansk delegat til VG.

Nærmere 09.30 var to norske delegater på plass.

Hovedinnholdet på den norske standen er lysbilder og en stumfilm som skal vises på den store hvite veggen. Filmen forteller om hvordan etaten jobber og planlegger i Oslo. Men de fikk store problemer med å skaffe en prosjektor med nok lysstyrke, og resultatet er heller spakt.

- Små kostnader i forhold

HØYTEKNOLOGISK ALTERNATIV: Selskapet Osseng var et av mange som stilte med det nyeste av utstyr og duppeditter. Foto: Tim Peters

På bordene rundt standen ligger det fire-fem forskjellige brosjyrer, som de tre som etter hvert bemanner standen deler ut.

- Ja, jeg synes også at den standen ble vel nøktern. Men det er litt sånn lavkost. Vanligvis har det vært store bilder og informasjon med stor skrift på standene våre. Dette er en annerledes måte å gjøre det på, men vi ser i ettertid at dette ikke har vært veldig vellykket. Det diskuterte vi tirsdag, og det skal vi snakke om videre, sier Kristiansen.

- Det er Oslos befolkning som betaler dette gjennom avgiftene sine. Får de noe igjen for det?

- Ja, vi gjør bare dette annethvert år. Det er små kostnader i forhold til at vi får stadig bedre løsninger og investeringer i vedlikehold og utstyr.

- Men som selskap, er det noe konkret dere får igjen?

- Vi synes at det er en bra måte å profilere oss på. Blant annet med at de ansatte som er med holder foredrag i et internasjonalt miljø og får kunnskap fra alle selskapene og fagfolkene her.

Faksimilie, VG 19.09.2012.

Bruker 500.000 kroner på turen

I tillegg til direktøren har vann- og avløpsetaten sendt kommunikasjonssjefen, en prosjektansvarlig, en PR-prisvinner og tre unge medarbeidere til Busan. Budsjettet er på mellom en halv million og 600.000 kroner.

- Det er også viktig å si at vi reiser hit på fritiden vår. Jeg brukte lørdag og søndag på å reise, og vi skriver ikke overtid for den tiden. Så reiser vi tilbake i helgen, forteller direktøren.

VG fulgte utviklingen på standen hele tirsdagen. Delegatene jobbet med stor iver og stoppet dem som gikk nært nok, men det var knapt noen som satte seg ned i området. Få stoppet opp, bortsett fra når standen fra tid til annen delte ut gratis, blå drikkeflasker.

- De som har stått der har opplevd en jevn strøm av forespørsler. Men det har vært færre som deltar på den standen enn vi opprinnelig hadde tenkt, og som vi har opplevd på de foregående. Samtidig har vi opplevd en veldig god utvikling når det gjelder andre deler av messen, som med hvor mange foredrag det er norske som skal holde i år, slår direktøren fast.

- Den norske standen har også stengt tidligere og åpnet senere enn naboene. Er ikke det å ha et litt avslappet forhold til at man har brukt 200.000 kroner av osloborgernes penger?

- Ja, kanskje, men standen er altså ikke hovedpoenget for oss.

Holder foredrag på 15-20 minutter

Det enorme konferansesenteret er spekket av boder fra hele verden. Selskaper som Osseng og Samsung viser frem tonnevis med nytt utstyr. Nederland jobber med å få inn investorer og viser frem redskap selskaper fra landet har utviklet, mens Korea har en forseggjort turistbod med teselskaper og morsomme kostymer.

De syv norske delegatene bor på «Paradise Hotel» i Busan.

TRAVELT NABOLAG: Selskapet Veolia hadde en godt besøkt stand på messen. I bakgrunnen sees toppen av den norske standen, som dekket omtrent like mange kvadratmeter. Foto: Tim Peters



Kristiansen vil ikke gå med på at det er råflott:

- Vi skal holde en rekke foredrag. I dag hørte vi en kjent foredragsholder bruke Oslo som case under sitt foredrag. Det er et resultat av at vi tester ut måtene vi tenker på og prosjektene vi planlegger, som det er viktig å huske at er milliardprosjekter.

- Men hva gjør de syv menneskene her?

- Seks holder foredrag og en står på stand. Alle knytter kontakter og lærer det de kan. Vi er her fra morgen til kveld hver eneste dag. Det er også viktig å si at vi reiser hit på fritiden vår. Jeg brukte lørdag og søndag på å reise, og vi skriver ikke overtid for den tiden. Så reiser vi tilbake i helgen.

Ifølge programmet skal de seks holde hvert sitt foredrag, som har en lengde på mellom 15 og 45 minutter. De fleste foredragene på messen ligger ifølge direktøren selv på mellom 15 og 20 minutter.

- Det er en ære å få holde foredrag på denne messen, og det er faktisk ganske stort fort Norge at vi har seks mennesker som får det i år, sier direktøren. Vi opplever nå at Lisboa, som er verskap for messen i 2014, bruker Oslo som case i presentasjoner. Det gir oss uvurderlig ny innsikt.

Publisert: 19.09.12 kl. 09:48 Oppdatert: 20.09.12 kl. 08:34

Mer om Avsløringene av Vann- og avløpsetaten